b'\n_START_ARTICLE_\nGenete\n_START_SECTION_\nDescrierea\n_START_PARAGRAPH_\nGenetele au o talie mic\xc4\x83 sau mijlocie. Lungimea cap + trunchi = 42-58 cm; lungimea cozii = 39-53 cm; \xc3\xaen\xc4\x83l\xc8\x9bimea ia greab\xc4\x83n = 15-20 cm. Greutatea = 1-3,5 kg, \xc3\xaen medie 2 kg._NEWLINE_Longevitatea este de 14 ani \xc3\xaen stare liber\xc4\x83. \xc3\x8en captivitate pot tr\xc4\x83i p\xc3\xa2n\xc4\x83 la 34 de ani._NEWLINE_Genetele au blan\xc4\x83 cu p\xc4\x83r moale \xc8\x99i des. Culoarea bl\xc4\x83nii este variabil\xc4\x83, dar la cele mai multe specii este cenu\xc8\x99ie sau g\xc4\x83lbuie cu pete cafenii sau negre pe spate, iar pe laturile corpului petele formeaz\xc4\x83 \xc8\x99iraguri longitudinale. Pe linia median\xc4\x83 a spatelui exist\xc4\x83 un \xc8\x99ir de peri negri, zb\xc3\xa2rli\xc8\x9bi. Coada cu inele de culoare neagr\xc4\x83 \xc8\x99i alb\xc4\x83, de aproximativ aceea\xc8\x99i l\xc4\x83\xc8\x9bime. Pe coad\xc4\x83 parul este mai lung dec\xc3\xa2t cel de pe corp. Printre membrii acestui gen este comun melanismul._NEWLINE_Genetele au un aspect general de viveride tipice. Corpul lor este alungit, picioarele sunt scurte cu gheare scurte \xc8\x99i curbate, retractile. Au o coad\xc4\x83 lung\xc4\x83, dar mai scurt\xc4\x83 dec\xc3\xa2t corpul. Capul este mic, cu botul de lungime medie, ascu\xc8\x9bit iar urechile proeminente, rotunjite._NEWLINE_Au 2 perechi de mamele abdominale.\n_START_SECTION_\nComportamentul\n_START_PARAGRAPH_\nGenetele tr\xc4\x83iesc \xc3\xaen zonele \xc3\xaemp\xc4\x83durite, cu l\xc4\x83st\xc4\x83ri\xc8\x99uri dese \xc8\x99i \xc3\xaen cele cu tufi\xc8\x99uri sau ierburi \xc3\xaenalte. De obicei tr\xc4\x83iesc solitari sau \xc3\xaen perechi._NEWLINE_Ziua o petrec ascunse \xc3\xaen cr\xc4\x83p\xc4\x83turi de st\xc3\xa2nci, \xc3\xaen galeriile s\xc4\x83pate de alte mamifere, \xc3\xaen scorburi sau pe ramurile arborilor camuflate de liane. Se ca\xc8\x9b\xc4\x83r\xc4\x83 u\xc8\x99or \xc3\xaen arbori, dar cel mai mult timp \xc3\xael petrec pe p\xc4\x83m\xc3\xa2nt. Pot p\xc4\x83trunde \xc3\xaen orice loc prin care reu\xc8\x99esc s\xc4\x83 bage capul, corpul lor sub\xc8\x9biindu-se datorit\xc4\x83 articula\xc8\x9biilor foarte mobile._NEWLINE_Genetele sunt active \xc3\xaen principal noaptea, c\xc3\xa2nd p\xc4\x83r\xc4\x83sesc culcu\xc8\x99urile \xc3\xaen c\xc4\x83utarea hranei, parcurg\xc3\xa2nd distan\xc8\x9be mari; spre ziu\xc4\x83 se \xc3\xaentorc, cu regularitate, fiecare la culcu\xc8\x99ul s\xc4\x83u; acesta nu este p\xc4\x83r\xc4\x83sit dec\xc3\xa2t de pui dup\xc4\x83 ce cresc \xc8\x99i se despart de mam\xc4\x83._NEWLINE_Genetele au glande anale cu secre\xc8\x9bii ur\xc3\xa2t mirositoare (deschiderea glandelor este \xc3\xaen afara deschiderii anale), care le servesc la \xc3\xaendep\xc4\x83rtarea du\xc8\x99manilor (vulturii, leoparzii, pisicile-tigri, r\xc3\xa2\xc8\x99ii-africani).\n_START_SECTION_\nHrana\n_START_PARAGRAPH_\nSe hr\xc4\x83nesc cu toate animalele pe care le pot prinde pe sol: mamifere mici (\xc8\x99oareci etc.), p\xc4\x83s\xc4\x83ri, reptile (\xc8\x99erpi, \xc8\x99op\xc3\xa2rle), insecte, p\xc4\x83ienjeni, scorpioni \xc8\x99i mai rar cu fructe._NEWLINE_Fiind \xc3\xaens\xc4\x83 \xc8\x99i bune c\xc4\x83\xc8\x9b\xc4\x83r\xc4\x83toare \xc3\xaen arbori, adeseori viziteaz\xc4\x83 cuiburile p\xc4\x83s\xc4\x83rilor._NEWLINE_\xc3\x8en urm\xc4\x83rirea pr\xc4\x83zii nu fac nici un zgomot, se fac una cu p\xc4\x83m\xc3\xa2ntul, se apleac\xc4\x83 \xc8\x99i se t\xc3\xa2r\xc4\x83sc de parc\xc4\x83 lunec\xc4\x83, iar corpul se alunge\xc8\x99te.\n_START_SECTION_\nReproducerea\n_START_PARAGRAPH_\nSe reproduc de dou\xc4\x83 ori pe an, dar \xc3\xaen perioade diferite, \xc3\xaen func\xc8\x9bie de zona considerat\xc4\x83 din arealul de r\xc4\x83sp\xc3\xa2ndire. Astfel, \xc3\xaen r\xc4\x83s\xc4\x83ritul Africii: \xc3\xaen octombrie-decembrie, \xc3\xaen vestul Africii \xc3\xaen martie-iunie \xc8\x99i septembrie-decembrie, \xc3\xaen sudul Africii: prim\xc4\x83vara \xc8\x99i toamna (octombrie-februarie), iar \xc3\xaen Europa \xc8\x99i nordul Africii: \xc3\xaen martie-aprilie \xc8\x99i august-septembrie._NEWLINE_Gesta\xc8\x9bia la femele dureaz\xc4\x83 cam 63-77 de zile, timp \xc3\xaen care ele \xc3\xae\xc8\x99i caut\xc4\x83 locuri retrase prin scorburile arborilor, printre st\xc3\xa2nci sau gropi \xc3\xaen p\xc4\x83m\xc3\xa2nt, unde vor na\xc8\x99te 1-4 pui (de obicei 2-3 pui)._NEWLINE_Puii c\xc3\xa2nt\xc4\x83resc 60-80 g, sunt gola\xc8\x99i, cu pleoapele \xc8\x99i urechile lipite. Urechile se deschid dup\xc4\x83 5-8 zile, iar ochii la 5-12 zile. Blana puilor este complet dezvoltat\xc4\x83 la 2-3 luni de la na\xc8\x99tere. Femelele al\xc4\x83pteaz\xc4\x83 puii 6 s\xc4\x83pt\xc4\x83m\xc3\xaeni, c\xc3\xa2nd puii au o greutatea de 410-470 g.\n_START_SECTION_\nR\xc4\x83sp\xc3\xa2ndirea\n_START_PARAGRAPH_\nGenetele sunt r\xc4\x83sp\xc3\xa2ndite \xc3\xaen sud-vestul Europei, Peninsula Arabic\xc4\x83, Israel \xc8\x99i Africa, cu excep\xc8\x9bia Saharei.'